‘Geen parool’ vir Matthews-moordenaar, pleit familieDie 21-jarige Leigh Matthews is in 2004 deur Donovan Moodley ontvoer en wreed vermoor. (Argieffoto) “As ’n strafregstelsel meer oor die oortreder as die slagoffer besorg is, watter kans het families om die persoon wat hulle lewens verwoes het, in die tronk te hou?” Só het Rob Matthews, pa van die vermoorde Leigh Matthews (21), Dinsdag gesê oor die moontlikheid dat sy dogter se moordenaar, Donovan Moodley, binnekort op parool vrygelaat kan word. Die familie het die media tydens ŉ gesamentlike konferensie met die organisasie Women and Men against Child Abuse (WMACA) in Johannesburg toegespreek. Moodley is in 2005 skuldig bevind aan die ontvoering en moord op dié universiteitstudent en dat hy haar pa vir geld afgepers het. Hy is lewenslank tronkstraf vir die moord opgelê, 15 jaar vir ontvoering en 10 jaar vir afpersing. Moodley het Matthews op 9 Julie 2004 – die dag ná haar 21ste verjaardag – uit die parkeerterrein van die Bond-universiteit in Sandton, Johannesburg, ontvoer, waarna hy ’n losprys vir haar vrylating geëis het. Hoewel Matthews die ooreengekome R50 000 betaal het, is Leigh se naakte liggaam op 21 Julie 2004 in ’n veld in Walkerville, Johannesburg, gevind. Sy is vier keer geskiet. Moodley, wat skuld op al die aanklagtes beken het, het intussen verskeie kere gepoog om herverhoor te word en teen sy vonnis te appelleer. Hy het ook later verskillende weergawes van die werklike gebeure voorgehou. Hoewel die departement van korrektiewe dienste aanvanklik aan Matthews gesê het dat Moodley eers in 2030 vir parool in aanmerking sal kom, het hy in Maart vanjaar met ’n skok by iemand wat nie aan die departement verbonde is nie, uitgevind dat Moodley se appèlverhoor vanjaar reeds sal plaasvind. Die presiese datum is nog nie bekendgemaak nie. Die Matthews-familie is in die lig hiervan deur die departement versoek om aan ’n mediasieproses te deel te neem. Rob Matthews tydens die konferensie. (Foto: Mariska Nanni) “Ons het niks om met Moodley te bespreek nie. Die paroolstelsel faal die werklike slagoffers en skep ’n uitweg vir misdadigers. Die regering moet eerder na eerlike landsburgers omsien en nie misdadigers eerste stel nie. “’n Misdadiger soos Moodley moet met ’n lewenslange vonnis vir altyd uit die samelewing verwyder word. ŉ ‘Lewenslange vonnis’ is egter net ’n term om burgers te paai aangesien dit inderwaarheid nie lewenslank is nie.” Boonop, sê Matthews, het Moodley nog nooit berou betoon of die volle waarheid gepraat nie. Daar is ook weinig met die familie deur die departement gekommunikeer en geen bewyse is gelewer dat Moodley gerehabiliteer is of geskik is om vrygelaat te word nie. Matthews het na pres. Cyril Ramaphosa se 2020-toespraak oor geweld teen vroue en kinders verwys waartydens hy geslagsgebaseerde geweld in Suid-Afrika as ’n tweede pandemie bestempel het en dat wetgewing verander moet word om dié pandemie te pak. “Ons hoop dat die president woord by daad sal voeg wanneer Moodley vir parool in aanmerking kom. “Dit geld ook nie net vir Leigh se saak nie, maar vir al die ander slagoffers soos sy daarbuite. So baie mense deel ons hartseer.” Volgens Matthews ontvang sy ander dogter, Karen, 17 jaar ná haar suster se moord steeds berading. Luke Lamprecht, bestuurder van WMACA, sê Suid-Afrika se paroolstelsel is bloot ’n draaideur vir misdadigers. “Boonop word die verantwoordelikheid na die familie van die slagoffer verskuif om redes te verskaf oor waarom die misdadiger nie op parool vrygelaat moet word nie, terwyl dit eintlik die verantwoordelikheid van die departement moet wees om redes en daadwerklike bewyse te verskaf oor waarom die misdadiger vrygelaat moet word. “Ons as landsburgers het nie onderneem om deel van ’n voorafbepaalde proses te vorm om misdadigers wat nie gerehabiliteer is of berou toon in die samelewing vry te laat nie. “Geregtigheid vir slagoffers stop nie wanneer ’n vonnis opgelê word nie.” Luke Lamprecht van WMACA tydens die konferensie. (Foto Mariska Nanni) Lamprecht is voorts van mening dat die departement parool aan misdadigers toestaan omdat hulle bang is hulle bevoegdheid om dié misdadigers te rehabiliteer bevraagteken sal word. Miranda Jordaan, stigtersdirekteur van WMACA, sê die paroolstelsel is nie slagoffervriendelik nie en oënskynlik tot voordeel van veroordeelde moordenaars en verkragters. “Leigh Matthews was ’n jeugdige vrou wat van die geleentheid op ’n volwasse lewe beroof is.” Miranda Jordaan, stigtersdirekteur van WMACA, tydens die konferensie. (Foto: Mariska Nanni) Peter van Niekerk, die Matthews-gesin se regsverteenwoordiger, sê Moodley is beslis ’n gevaar vir die samelewing en het hom as ’n “monster” bestempel. “Die erns en wreedheid van hierdie man se dade moet nie vergeet word nie. Hy het nie berou nie en het die ontvoering en moord haarfyn vooraf beplan. “Leigh moes geweldige angs en trauma in die dae voor haar moord beleef het. Moodley is nie iemand wat maklik uit die tronk gelaat moet word nie.” Die hof het voorheen bevind dat Moodley medepligtiges gehad het, hoewel hulle nog nooit bekendgemaak of in hegtenis geneem is nie. Die familie en WMACA is sterk teen die vrylating van Moodley op parool gekant en sal alles in hulle vermoë doen om dit teen te staan.